สังคมข่าวหุ้น
ตลาดหลักทรัพย์ปิดวานนี้ที่ระดับ 1,586.98 จุด เพิ่มขึ้น 4.91 จุด (+0.31%) มูลค่าการซื้อขาย 100,708.84 ล้านบาท 
ตลาดหลักทรัพย์ปิดวานนี้ที่ระดับ 1,586.98 จุด เพิ่มขึ้น 4.91 จุด (+0.31%) มูลค่าการซื้อขาย 100,708.84 ล้านบาท
24 ส.ค. 2564

*ตลาดหลักทรัพย์ปิดวานนี้ที่ระดับ 1,586.98 จุด เพิ่มขึ้น 4.91 จุด (+0.31%) มูลค่าการซื้อขาย 100,708.84 ล้านบาท โดยการซื้อขายหุ้นวานนี้ ดัชนีหุ้นไทยเคลื่อนไหวในแดนบวกตลอดวัน ดัชนีทำระดับสูงสุด 1,598.39 จุด และระดับต่ำสุด 1,585.46 จุด
*นักวิเคราะห์ฯ ชี้ตลาดหุ้นไทยวานนี้ปรับขึ้นเช่นเดียวกับตลาดภูมิภาคส่วนใหญ่ ขณะที่ตลาดยุโรปแกว่งไซด์เวย์ หลังดอลลาร์อ่อนค่า-ราคาน้ำมันปรับขึ้น หนุนกลุ่มพลังงาน และส่งเซ็นติเมนท์บวกดันดัชนีขึ้นทดสอบใกล้ 1,600 จุด ก่อนเจอแรงขายทำกำไร อีกทั้งได้แรงซื้อกลับหุ้นกลุ่มโรงพยาบาลหลังราคาปรับลงไป อย่างไรก็ดี ยังต้องติดตามการประชุมประจำปีของเฟดที่แจ็คสันโฮลใน 26-28 ส.ค. และประชุมศบค.ปลายสัปดาห์นี้ลุ้นคลายล็อกดาวน์ วันนี้ตลาดฯ มีโอกาสพักตัว พร้อมให้แนวรับ 1,580-1,570 แนวต้าน 1,598-1,600 จุด
*แม้ดัชนีหุ้นไทยช่วงนี้จะเป็นขาขึ้น แต่ บล.บัวหลวง โดย “ชัยพร น้อมพิทักษ์เจริญ” กรรมการผู้จัดการ สายงานค้าหลักทรัพย์ มองแนวโน้มตลาดหุ้นไทยในครึ่งปีหลังยังไม่สดใส เนื่องจากผลกระทบของโควิด-19 ฉุดให้กำไรของบริษัทจดทะเบียนในไตรมาส 3/2564 ลดลงจากไตรมาส 2/2564 รวมถึงเงินทุนต่างชาติ คาดว่าจะยังไม่เข้ามาลงทุนต่อเนื่อง เหตุค่าเงินบาทแข็งค่า พร้อมมองมีโอกาสที่เงินทุนจะไหลกลับไปลงทุนในสหรัฐ จากการที่เศรษฐกิจกลับมาดีขึ้น โดยคาดว่าเป้าหมายดัชนีปีนี้ที่ 1,605 จุด อย่างไรก็ตาม ประเมินทิศทางตลาดหุ้นไทยปีหน้าจะดีขึ้น ให้เป้าหมายดัชนีที่ 1,784 จุด มองการฉีดวัคซีนสองเข็มมีมากขึ้น ลดผลกระทบจากโควิดได้ ทำให้เศรษฐกิจกลับมาดีขึ้น
*วันนี้ขอเริ่มที่ข่าวดีของผู้ถือหุ้นก่อนเลยนะเจ้าคะ ธนาคารไทยพาณิชย์ จำกัด (มหาชน) หรือ SCB โดย “ศิริบรรจง อุทโยภาศ” เลขานุการบริษัท เปิดเผยผ่านตลาดหลักทรัพย์แห่งประเทศไทย (ตลท.) ว่า  คณะกรรมการมีมติจ่ายปันผลระหว่างกาลเป็นเงินสด จำนวน 1.43 บาท/หุ้น วันที่ไม่ได้รับสิทธิปันผล(XD) 6 ก.ย. 2564 วันที่จ่ายปันผล 23 ก.ย. 2564
*ข่าวดีต่อมา “ธนาคารแห่งประเทศไทย” จับมือ “สมาคมธนาคารไทย” ออกมาตรการในการปรับปรุงโครงสร้างหนี้ให้ลูกหนี้ที่ได้รับผลกระทบจากโควิด-19 อย่างยั่งยืนในระยะยาว สอดคล้องกับคาดการณ์รายได้ของลูกหนี้ หวังประคับประคองธุรกิจให้ผ่านพ้นวิกฤต
*“ศิโรบล บุญถาวร” ผู้จัดการฝ่ายอาวุโสการเงินองค์กร บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เผยไตรมาส 3/2564 รับรู้โครงการโซลาร์ในอินเดีย ส่วนโรงไฟฟ้าไซยะบุรีเตรียมหนุนส่วนแบ่งกำไรขณะที่ดีมานด์การใช้ไฟฟ้าจากลูกค้านิคมเพื่มขึ้นต่อเนื่อง พร้อมศึกษาขยายลงทุนโรงไฟฟ้าเพิ่ม เน้นอินเดีย เวียดนาม ไต้หวัน มองโอกาสอัพฐานโรงงานแบตเตอรีเป็น 5-10GW ภายในปี 2573
*บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR ใส่เกียร์ลุยงานก่อสร้างหลังภาครัฐปลดล็อกแคมป์ เล็งสอยงานโครงการใหม่เพิ่มเฉียด 1 พันล้านบาท ด้านผู้บริหาร “จรัญ วิวัฒน์เจษฎาวุฒิ” ส่งสัญญาณไตรมาส 3/2564 ผลงานแจ่ม ยังมีโครงการในมือรอบุ๊กเงินเพียบ แถมคอนเฟิร์มปี 2564 รายได้แตะระดับ 2.4 พันล้านบาทตามเป้า
*“วุฒิภูมิ จุฬางกูร” ประธานเจ้าหน้าที่บริหาร บริษัท สายการบินนกแอร์ จำกัด(มหาชน) หรือ NOK เผยเตรียมเพิ่มทุน 5 พันล้านบาท ตามแผนฟื้นฟูฯ ล็อตแรก 280 ล้านบาทปีหน้า พร้อมยกเครื่องจากโลวคอสต์ แอร์ไลน์ เป็นพรีเมี่ยมแอร์ไลน์ บินหรู-ไม่ดีเลย์ คาดก.ย. กลับมาเปิดบินดอนเมือง – เล็งเปิดบินอินเตอร์กลางปีหน้า